L-UE trid telimina l-ostakli mhux ġustifikati għal-libertà ta' stabbiliment tal-kumpaniji tal-UE fis-suq uniku. L-ambaxxaturi tal-Istati Membri fis-seduta tal-Kumitat tar-Rappreżentanti Permanenti tal-Kunsill illum approvaw qbil li ntlaħaq mal-Parlament Ewropew fit-13 ta' Marzu dwar abbozz ta' direttiva li tiffaċilita l-konverżjonijiet, il-fużjonijiet u d-diviżjonijiet transfruntiera tal-kumpaniji tal-UE. Il-komunità tan-negozju u l-Qorti tal-Ġustizzja tal-Unjoni Ewropea ssottolinjaw dejjem aktar il-ħtieġa għal regoli armonizzati dwar it-trasferiment tas-sede tal-kumpaniji fis-suq intern - regoli sempliċi, unitarji u moderni li joffru protezzjoni adegwata għall-interessi leġittimi tal-azzjonisti, il-kredituri u l-impjegati. Għalhekk, il-mobbiltà hija dritt għall-imprendituri onesti u d-direttiva l-ġdida tiżgura l-effettività tiegħu filwaqt li tipproteġi mir-riskju ta' abbuż fl-eżerċizzju ta' dan id-dritt. Dr. Tudorel Toader, il-Ministru Rumen għall-ġustizzja Dawn ir-regoli l-ġodda jilħqu bilanċ delikat. Huma jippermettu lill-kumpaniji tal-UE jagħtu spinta lill-kompetittività tagħhom billi jgawdu mill-benefiċċji kollha tas-suq uniku. Fl-istess ħin, huma joffru salvagwardji aktar b'saħħithom għall-impjegati, l-azzjonisti u l-kredituri u huma adattati biex iqisu r-riskji ta' abbużi potenzjali. Niculae Bădălău, il-Ministru Rumen għall-ekonomija Ir-regoli l-ġodda jintroduċu proċeduri komprensivi għal konverżjonijiet u diviżjonijiet transfruntiera u jipprevedu regoli addizzjonali dwar il-fużjonijiet transfruntiera ta' kumpaniji b'responsabbiltà limitata stabbiliti fi stat membru tal-UE. Huma joffru wkoll aktar simplifikazzjonijiet li ser japplikaw għat-tlett operazzjonijiet kollha bħal possibbiltajiet li titħaffef il-proċedura billi jitneħħew ir-rapporti għall-membri u l-impjegati f'każ li l-azzjonisti jaqblu jew il-kumpanija jew kwalunkwe waħda mis-sussidjarji tagħha ma jkollha l-ebda impjegat. Id-direttiva tistabbilixxi proċeduri biex tiġi vverifikata l-legalità tal-operazzjonijiet transfruntiera taħt l-ordinamenti ġuridiċi nazzjonali kollha kkonċernati u tintroduċi proċedura obbligatorja ta' kontroll kontra l-abbuż. Il-proċedura ser tippermetti lill-awtoritajiet nazzjonali jimblukkaw operazzjoni transfruntiera meta titwettaq għal skopijiet abbużivi jew frawdolenti, jiġifieri meta jkollha l-għan li twassal għall-evażjoni jew iċ-ċirkomvenzjoni tal-liġi nazzjonali jew tal-UE, jew għal finijiet kriminali. It-test maqbul jipprevedi regoli simili dwar id-drittijiet ta' parteċipazzjoni tal-impjegati fil-konverżjonijiet, il-fużjonijiet u d-diviżjonijiet transfruntiera. Jiżgura wkoll li l-impjegati ser ikunu infurmati (u kkonsultati) b'mod adegwat dwar l-impatt mistenni tal-operazzjoni. Id-drittijiet tal-azzjonisti minoritarji u ta' dawk li ma jivvutawx ser igawdu minn protezzjoni akbar. Fl-istess ħin, il-kredituri tal-kumpanija kkonċernata jingħataw salvagwardji aktar ċari u affidabbli. Fl-aħħar nett, id-direttiva tinkoraġġixxi l-użu ta' għodod diġitali matul l-operazzjoni transfruntiera kollha. Ser ikun possibbli li jitlestew online il-formalitajiet bħall-ħruġ taċ-ċertifikat ta' qabel l-operazzjoni. L-informazzjoni rilevanti kollha ser tiġi skambjata permezz ta' reġistri kummerċjali eżistenti, interkonnessi b'mod diġitali. Il-passi li jmiss Soġġett għall-approvazzjoni tal-qbil proviżorju mill-Kumitat għall-Affarijiet Legali tal-Parlament Ewropew, id-direttiva ser tiġi adottata formalment miż-żewġ koleġislaturi, wara l-iskrutinju tas-soltu tat-test mill-ġurist lingwisti. Hija ser tibda tapplika 36 xahar wara d-dħul fis-seħħ tagħha.